**ชื่อเรื่อง : ความรอบรู้ด้านสุขภาพและพฤติกรรมสุขภาพ ของอาสาสมัครสาธารณสุข ตำบลหนองกุงศรี อำเภอหนองกุงศรี จังหวัดกาฬสินธุ์ (Health Literacy and Health Behaviors of Village Health Volunteers In Nong Kung Sri Sub-district, Nong Kung Sri District, Kalasin Province)**

ชื่อผู้วิจัย : สุภาวดี ดวงจำปาและคณะ

ชื่อผู้นำเสนอ : สุภาวดี ดวงจำปา ตำแหน่ง นักวิชาการสาธารณสุขปฏิบัติการ

สถานที่ติดต่อ : โรงพยาบาลหนองกุงศรี โทร : 087-8601535 E-mail : na040704@hotmail.com

**บทคัดย่อ**

 การวิจัยครั้งนี้เป็นการวิจัยเชิงพรรณนามีวัตถุประสงค์ เพื่อศึกษาความรอบรู้ด้านสุขภาพ พฤติกรรมสุขภาพ (การบริโภคอาหาร การออกกำลังกาย การสูบบุหรี่ การป้องกันวัณโรคและการใช้ยาอย่างสมเหตุสมผล) และศึกษาความสัมพันธ์ระหว่างความรอบรู้ด้านสุขภาพและพฤติกรรมสุขภาพของอาสาสมัครสาธารณสุข ตำบลหนองกุงศรี อำเภอหนองกุงศรี จังหวัดกาฬสินธุ์ โดยเก็บรวบรวมข้อมูลในกลุ่มตัวอย่าง จำนวน 114 คน จากกลุ่มอาสาสมัครสาธารณสุขทั้งหมดในตำบลหนองกุงศรี ดำเนินการเก็บข้อมูลระหว่างเดือนมีนาคม – เมษายน พ.ศ. 2562 เครื่องมือที่ใช้เก็บข้อมูล ได้แก่แบบสอบถามความรอบรู้ด้านสุขภาพและพฤติกรรมสุขภาพของอาสาสมัครสาธารณสุขและประชาชนวัยทำงาน(กองสุขศึกษา กรมสนับสนุนบริการสุขภาพ กระทรวงสาธารณสุข, 2562) วิเคราะห์ข้อมูลโดยโปรแกรมสำเร็จรูปทางสถิติ ใช้สถิติเชิงพรรณนาในการวิเคราะห์ข้อมูลของแบบสอบถามโดยใช้ตารางแสดงค่าร้อยละ ค่าเฉลี่ย ส่วนเบี่ยงเบนมาตรฐานและการวิเคราะห์สถิติสัมประสิทธิ์สหสัมพันธ์ของสเปียร์แมน

 ผลการศึกษา พบว่า ความรอบรู้ด้านสุขภาพ (Health Literacy) ของอาสาสมัครสาธารณสุข ภาพรวมมีความรอบรู้ด้านสุขภาพอยู่ใน**ระดับดี (ร้อยละ39.47)** รองลงมาอยู่ในระดับดีมาก (ร้อยละ36.84) ระดับพอใช้ (ร้อยละ20.18) และระดับไม่ดี (ร้อยละ3.51) ตามลำดับ เมื่อจำแนกรายองค์ประกอบทั้ง 6 องค์ประกอบของความรอบรู้ด้านสุขภาพ พบว่า อาสาสมัครสาธารณสุขส่วนใหญ่มีความรอบรู้ด้านสุขภาพอยู่ในระดับดีมาก คือ การปรับเปลี่ยนพฤติกรรมสุขภาพตนเอง (ร้อยละ54.39) การโต้ตอบซักถามเพื่อเพิ่มความรู้ความเข้าใจ (ร้อยละ50.00) การตัดสินใจด้านสุขภาพ (ร้อยละ45.61) และการเข้าใจข้อมูลและบริการสุขภาพที่เพียงพอต่อการปฏิบัติ (ร้อยละ38.60) ส่วนองค์ประกอบที่อยู่ในระดับดี คือ การเข้าถึงข้อมูลและบริการสุขภาพ (ร้อยละ36.84) และการบอกต่อและแลกเปลี่ยนเรียนรู้ข้อมูลสุขภาพ (ร้อยละ35.96) และมีพฤติกรรมสุขภาพ (พฤติกรรมการบริโภคอาหาร การออกกำลังกาย การสูบบุหรี่และพฤติกรรมสุขภาพด้านการป้องกันวัณโรค และการใช้ยาอย่างสมเหตุสมผล) อยู่ใน**ระดับดีมาก (ร้อยละ47.37)** รองลงมาอยู่ในระดับดี (ร้อยละ40.35) ระดับพอใช้ (ร้อยละ11.40) และระดับไม่ดี (ร้อยละ0.88) ตามลำดับ จำแนกรายพฤติกรรมสุขภาพ พบว่า ส่วนใหญ่อยู่ในระดับดีมาก คือ พฤติกรรมการบริโภคอาหาร (ร้อยละ33.33) พฤติกรรมการออกกำลังกาย (ร้อยละ44.74) พฤติกรรมการสูบบุหรี่ (ร้อยละ82.46) พฤติกรรมการป้องกันวัณโรค (ร้อยละ63.16) และพฤติกรรมการใช้ยาอย่างสมเหตุผล (ร้อยละ57.02) และพบว่าความรอบรู้ด้านสุขภาพมีความสัมพันธ์กับพฤติกรรมสุขภาพอย่างมีนัยสำคัญทางสถิติ (r=0.361, p=<0.001) กล่าวคือการมีพฤติกรรมสุขภาพที่ดีย่อมมีผลมาจากการมีความรอบรู้ด้านสุขภาพที่ดีด้วย ซึ่งเป็นไปตามสมมุติฐาน และสอดคล้องกับแนวคิดของ Nutbeam (2008) และ Mc Cormack et al. (2010) ที่กล่าวว่า ความรอบรู้ด้านสุขภาพจะมีผลโดยตรงต่อพฤติกรรมด้านสุขภาพ กล่าวคือ หากบุคคลมีความรอบรู้ด้านสุขภาพในระดับดี พฤติกรรมสุขภาพจะดีตามไปด้วย เนื่องจากมีความรู้ ความเข้าใจ สามารถเข้าถึงข้อมูลสุขภาพ มีทักษะการสื่อสาร การตัดสินใจ การรู้เท่าทันสื่อและสามารถจัดการตนเองได้ เป็นปัจจัยสำคัญในการป้องกันโรคไม่ติดต่อเรื้อรัง และสอดคล้องกับการศึกษาของ จิรภา ขำพิสุทธิ์ (2561) ที่พบว่า ความรอบรู้ด้านสุขภาพโดยรวมมีความสัมพันธ์ทางบวกในระดับปานกลางกับพฤติกรรมสร้างเสริมสุขภาพ และผลการศึกษาครั้งนี้จะใช้เป็นข้อมูลเพื่อเสริมสร้างความรอบรู้ด้านสุขภาพและพฤติกรรมสุขภาพของอาสาสมัครสาธารณสุขและออกแบบกระบวนการจัดการเรียนรู้ที่สอดคล้องกับสภาพปัญหาและความต้องการของอาสาสมัครสาธารณสุข ให้มีทักษะและศักยภาพที่ทำให้สามารถควบคุมสุขภาพและปรับเปลี่ยนปัจจัยเสี่ยงต่อสุขภาพได้อย่างเหมาะสม

**คำสำคัญ :** ความรอบรู้ด้านสุขภาพ, พฤติกรรมสุขภาพ, อาสาสมัครสาธารณสุข

**เอกสารอ้างอิง**

กองสุขศึกษา กรมสนับสนุนบริการสุขภาพ กระทรวงสาธารณสุข. *การเสริมสร้างและประเมินความรอบรู้ด้าน สุขภาพและพฤติกรรมสุขภาพ กลุ่มเด็กวัยเรียน กลุ่มวัยทำงาน ฉบับปรับปรุงปี* 2561. กรุงเทพฯ: บริษัทนิวธรรมดา การพิมพ์ (ประเทศไทย) จำกัด; มกราคม 2561.

จิระภา ขาพิสุทธิ์. (2561). ความฉลาดทางสุขภาพ และพฤติกรรมสร้างเสริมสุขภาพของนิสิตมหาวิทยาลัย นเรศวร. *วารสารการวัดผลการศึกษา มหาวิทยาลัยมหาสารคาม*, 24(1), 67-78.

พิทยา ไพบูลย์ศิริ. (2561). ความรอบรู้ด้านสุขภาพและพฤติกรรมสุขภาพ 3อ 2ส ของผู้บริหารภาครัฐ จังหวัด พระนครศรีอยุธยา.*วารสารสมาคมเวชศาสตร์ป้องกันแห่งประเทศไทย*, *8*(1), 97-107.

Chobthamasakul, Siriwan, ความสัมพันธ์ระหว่างความรอบรู้ด้านสุขภาพกับพฤติกรรมการป้องกันโรคอ้วน ของนักศึกษาปริญญาตรีในเขตกรุงเทพมหานครและปริมณฑล (Relationship Between Health Literacy and Obesity Prevention Behavior of Undergraduate Students in Bangkok Metropolitan Region) (2019). *Journal of Interdisciplinary Research: Graduate Studies,* 8(1), 116-123. Available at SSRN: https://ssrn.com/abstract=3335182 or <http://dx.doi.org/10.2139/ssrn.3335182>

Mc Cormack, L. et al. 2010. “Measuring health literacy: A pilot study of a new the skills- based instrument.” *The journal of Health Communicatio*n 15 (2): 51-71

Nutbeam, D. 2008. “The evolving concept of health literacy.” *Social Science & Medicine* 67 (12): 2072-2078.